NÁRODNÁ RADA SLOVENSKEJ REPUBLIKY 
IX. volebné obdobie


Návrh 

ZÁKON

z ... 2025,

ktorým sa mení zákon č. 153/2001 Z. z. o prokuratúre 
v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 153/2001 Z. z. o prokuratúre v znení zákona č. 458/2003 Z. z., zákona č. 36/2005 Z. z., zákona č. 59/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 102/2010 Z. z., zákona č. 403/2010 Z. z., zákona č. 192/2011 Z. z., zákona č. 220/2011 Z. z., zákona č. 436/2013 Z. z., nálezu Ústavného súdu Slovenskej republiky č. 217/2014 Z. z., zákona č. 401/2015 Z. z., zákona č. 125/2016 Z. z., zákona č. 18/2018 Z. z., zákona č. 314/2018 Z. z., zákona č. 6/2019 Z. z., zákona č. 54/2019 Z. z., zákona č. 242/2019 Z. z., zákona č. 241/2020 Z. z., zákona č. 312/2020 Z. z., zákona č. 423/2020 Z. z., zákona č. 150/2022 Z. z., zákona č. 151/2022 Z. z., zákona č. 398/2022 Z. z., zákona č. 40/2024 Z. z. a zákona č. 353/2024 Z. z. sa mení takto:

V § 7 odsek 3 znie: 
„(3) Za generálneho prokurátora môže byť vymenovaný občan Slovenskej republiky, ktorý je voliteľný do národnej rady, dosiahol vek 40 rokov, má vysokoškolské právnické vzdelanie druhého stupňa, je najmenej 15 rokov činný v právnickom povolaní, je bezúhonný, posledné dva roky pred vymenovaním nevykonával funkciu prezidenta Slovenskej republiky, poslanca národnej rady, poslanca Európskeho parlamentu, člena vlády, predsedu, vedúceho, riaditeľa alebo podpredsedu ostatného ústredného orgánu štátnej správy alebo orgánu štátnej správy s celoštátnou pôsobnosťou, štátneho tajomníka, verejného ochrancu práv, generálneho tajomníka služobného úradu, predsedu samosprávneho kraja, primátora alebo starostu ani nebol poradcom člena vlády, a spĺňa predpoklady prokurátorskej spôsobilosti, ktoré dávajú záruku, že funkciu generálneho prokurátora bude vykonávať riadne. Predpokladmi prokurátorskej spôsobilosti sú morálny štandard, integrita prokurátora pre náležitý a zodpovedný výkon jeho funkcie, ako aj to, že kandidát na funkciu generálneho prokurátora nemá obchodné, majetkové alebo finančné vzťahy s osobami z prostredia organizovaného zločinu. Splnenie týchto podmienok overuje príslušný výbor národnej rady pred hlasovaním o návrhu na vymenovanie.“.


Čl. II

Tento zákon nadobúda účinnosť 1. novembra 2025. 

